ΑΡΧΗ ΡΑΔΙΟΤΗΛΕΟΡΑΣΗΣ ΚΥΠΡΟΥ

**(ΥΠΟΘΕΣΗ ΑΡ. 27/2020(92)**

**ΠΑΡΑΠΟΝΟ / ΚΑΤΑΓΓΕΛΙΑ ΕΝΑΝΤΙΟΝ**

**τοΥ ΤηλεοπτικόΥ ΟργανισμόΥ «ALPHA ΚΥΠΡΟΥ»**

**(ιδιοκτησία της εταιρείας ALPHA TELEVISION CYPRUS LIMITED)**

**Ημερομηνία Απόφασης: 21 Οκτωβρίου, 2020**

**Ενώπιον:** κ.κ. Ρόνας Πετρή Κασάπη, Προέδρου, Μαρίας Κούσιου, Αντιπροέδρου, Σέργιου Ποΐζη, Τάσου Κυρμίτση, Αγγελικής Λαζάρου, Χρύσως Τσόκκου και Πάνου Κανελλόπουλου, Μελών.

# ΑΠΟΦΑΣΗ

Στην παρούσα υπόθεση, η Αρχή Ραδιοτηλεόρασης Κύπρου εξετάζει κατόπιν παραπόνου / καταγγελίας τις από μέρους του τηλεοπτικού οργανισμού **«ALPHA ΚΥΠΡΟΥ»** πιθανές παραβάσεις του Κανονισμού **21.-(8)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000).

Σύμφωνα με τον ως άνω Κανονισμό:

***21.-(8): «Η μετάδοση προγραμμάτων, που πιθανόν να βλάψουν τη φήμη ατόμων, εταιρειών ή οργανισμών, πρέπει να αποφεύγεται.»***

Η διερεύνηση προέκυψε μετά από παράπονο / καταγγελία του κ. Παναγιώτη Χαλκού (Σχολή Οδηγών Halkos), που λήφθηκε τηλεφωνικώς στις **29.1.2020**. Στην καταγγελία αναφέρεται ότι στο πλαίσιο του Κεντρικού Δελτίου Ειδήσεων στις **28.1.2020** και του πρωινού προγράμματος στις **29.1.2020,** που μεταδόθηκαν από τον τηλεοπτικό οργανισμό «**ALPHA ΚΥΠΡΟΥ**», προβλήθηκε ρεπορτάζ για εξεταστή που φρόντιζε να δίνονται άδειες οδηγού σε εκπαιδευόμενους χωρίς καν να πηγαίνουν για εξετάσεις, στο οποίο έδειξε επανειλημμένα το εκπαιδευτικό του αυτοκίνητο με την φίρμα της Σχολής του να φαίνεται ξεκάθαρα, εμμέσως φωτογραφίζοντας τον ως τον εξεταστή που είχε εμπλοκή στην παρανομία, ενώ δεν έχει καμία σχέση με την υπόθεση.

Ύστερα από σχετική απόφαση, η Αρχή Ραδιοτηλεόρασης Κύπρου, με επιστολή της ημερομ. **7.5.2020**, έθεσε ενώπιον του οργανισμού τις διερευνώμενες παραβάσεις. Στην εν λόγω επιστολή αναφέρονται, μεταξύ άλλων και τα πιο κάτω:

*«Εάν επιθυμείτε να υποβάλετε τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, έχετε το δικαίωμα να τις υποβάλετε γραπτώς και/ή προσωπικώς στην Αρχή Ραδιοτηλεόρασης Κύπρου. Η υποβολή των παραστάσεων μπορεί να γίνει αυτοπροσώπως και/ή μέσω αντιπροσώπου και/ή μέσω δικηγόρου της επιλογής σας.*

*Σε περίπτωση που επιθυμείτε να υποβάλετε γραπτώς τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, καλείστε όπως τις υποβάλετε στην Αρχή Ραδιοτηλεόρασης Κύπρου, το αργότερο εντός εικοσιπέντε (25) ημερών από τη λήψη της παρούσας επιστολής.*

*Σε περίπτωση που επιθυμείτε να υποβάλετε προσωπικώς τις εξηγήσεις και/ή τις παραστάσεις και/ή τις θέσεις σας αναφορικά με τις ως άνω πιθανές παραβάσεις, καλείστε να πληροφορήσετε την Αρχή, το αργότερο εντός δεκατεσσάρων (14) ημερών από τη λήψη της παρούσας επιστολής ότι επιθυμείτε να τις υποβάλετε προσωπικώς, ώστε να ειδοποιηθείτε ανάλογα με ειδική επιστολή.*

*Εάν επιθυμείτε να επιθεωρήσετε το διοικητικό φάκελο της υπόθεσης, παρακαλείστε όπως ενημερώσετε άμεσα την Αρχή και εν πάση περιπτώσει εντός επτά (7) ημερών από την ημερομηνία λήψης της παρούσας επιστολής, ώστε να καθοριστεί η ημερομηνία και η ώρα της επιθεώρησης.*

***Εάν η Αρχή δεν λάβει οποιαδήποτε απάντηση μέσα στις ανωτέρω καθορισμένες προθεσμίες, δύναται να προχωρήσει στη λήψη απόφασης χωρίς την απάντησή σας.»***

Οι διερευνώμενες παραβάσεις εκτίθενται πιο κάτω στα υποστοιχεία 1 - 2:

1. Στις **28.1.2020,** μεταξύ των ωρών **20:05 - 21:10,** μεταδόθηκε ρεπορτάζ στο πλαίσιο του Κεντρικού Δελτίου Ειδήσεων «***ALPHA NEWS***» για το υπό διερεύνηση σκάνδαλο σε σχέση με τις άδειες οδήγησης, **που πιθανόν να έβλαψε τη φήμη της εταιρείας Σχολής Οδηγών «HALKOS»**, κατά παράβαση του **Κανονισμού** **21.-(8)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, μεταδόθηκε ρεπορτάζ με θέμα την πειθαρχική έρευνα που βρίσκεται σε εξέλιξη εναντίον 2 Λειτουργών του Τμήματος Οδικών Μεταφορών του Υπουργείου Μεταφορών, μετά από καταγγελία ότι οι 2 Λειτουργοί, έναντι αμοιβής, εξέδιδαν άδειες οδήγησης χωρίς καν οι εκπαιδευόμενοι να προσέρχονται στην εξέταση. Στην υπό διερεύνηση καταγγελία εμπλέκεται και εκπαιδευτής, αφού φέρεται να χρημάτιζε εξεταστή για την παραχώρηση αδειών εξέτασης.

Ωστόσο, σε δύο περιπτώσεις κατά τη διάρκεια του εν λόγω ρεπορτάζ, μεταδόθηκε πλάνο από το εξωτερικό του κτιρίου του Τμήματος Οδικών Μεταφορών, στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο με την πινακίδα “HALKOS” (της ομώνυμης Σχολής Οδηγών).**

Ειδικότερα, κατά τη διάρκεια του ρεπορτάζ, διάρκειας 2΄.48΄΄ μεταδόθηκαν, μεταξύ άλλων, τα ακόλουθα:

Προλογίζοντας το ρεπορτάζ, η παρουσιάστρια ανέφερε τα εξής:

Αιμιλία Κενεβέζου (παρουσιάστρια – δημοσιογράφος): *-«Συνεχίζουμε, κυρίες και κύριοι, με το υπό διερεύνηση σκάνδαλο στο Υπουργείο Μεταφορών που αποκαλύπτει απόψε ο ALPHA. Είναι σε εξέλιξη έρευνα εναντίον Λειτουργών του Τμήματος Οδικών Μεταφορών, μετά από καταγγελία που φέρει εκπαιδευτή να χρημάτιζε εξεταστή για να δίνει άδειες οδήγησης χωρίς καν να παρουσιάζονται οι εξεταζόμενοι. Ο Υπουργός επιβεβαιώνει τις πληροφορίες του σταθμού μας, προαναγγέλλει αλλαγές στο συγκεκριμένο Τμήμα και στέλλει μήνυμα ότι αν χρειαστεί, θα συγκρουστεί με κατεστημένο.»*

Παράλληλα προβλήθηκε ο εξής τίτλος στο κάτω μέρος της οθόνης:

***«ΣΚΑΝΔΑΛΟ ΑΔΕΙΩΝ»***

**ΡΕΠΟΡΤΑΖ**

Κατά την έναρξη και καθ’ όλη τη διάρκεια του ρεπορτάζ, προβλήθηκε ο εξής τίτλος στο κάτω μέρος της οθόνης:

***«ΣΚΑΝΔΑΛΟ ΣΤΟ Τ.Ο.Μ.***

***ΑΔΕΙΕΣ ΟΔΗΓΗΣΗΣ ΜΕ ... ΦΑΚΕΛΑΚΙ»***

Παράλληλα προβάλλονται πλάνα με αυτοκίνητα να διασχίζουν τους δρόμους, πλάνα του εξωτερικού του κτιρίου του Τμήματος Οδικών Μεταφορών, το βιβλιαράκι με τον «Κώδικα Οδικής Κυκλοφορίας» και πλάνα με αυτοκίνητα και κορδέλες της Αστυνομίας.

Ταυτόχρονα η δημοσιογράφος αναφέρει τα εξής:

Νάσια Ιωάννου (δημοσιογράφος): *-«Την ώρα που κυβέρνηση, αρμόδιες υπηρεσίες και εμπλεκόμενοι φορείς βρίσκονται σε εγρήγορση για αντιμετώπιση των τροχαίων συγκρούσεων, μία νέα υπόθεση με πρωταγωνιστές Λειτουργούς του Τμήματος Οδικών Μεταφορών, η οποία βρίσκεται υπό διερεύνηση ίσως να δίνει απάντηση σε πολλά από τα ερωτήματα.»*

Παράλληλα, μεταδίδονται πλάνα από το εξωτερικό του κτιρίου του Τμήματος Οδικών Μεταφορών και πλάνο με την επιγραφή «ΤΟΜ Τμήμα Οδικών Μεταφορών». Ακολουθεί πλάνο στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο με την πινακίδα “HALKOS” (της ομώνυμης Σχολής Οδηγών).**

Στο σημείο αυτό προβλήθηκε ο εξής τίτλος στο κεντρικό μέρος της οθόνης:

***«ΑΔΕΙΕΣ ΟΔΗΓΗΣΗΣ ΜΕ ... ΦΑΚΕΛΑΚΙ;»***

Η δημοσιογράφος συνεχίζει με τα πιο κάτω:

Νάσια Ιωάννου (δημοσιογράφος): *-«Πειθαρχική έρευνα εναντίον 2 Λειτουργών του Τμήματος Οδικών Μεταφορών βρίσκεται σε εξέλιξη μετά από σχετική καταγγελία. Σύμφωνα με πληροφορίες του ALPHA, στην καταγγελία αναφέρεται ότι οι 2 Λειτουργοί, έναντι αμοιβής, εξέδιδαν άδειες οδήγησης χωρίς καν οι εκπαιδευόμενοι να βρίσκονταν στην εξέταση. Μάλιστα, στην καταγγελία εμπλέκεται και εκπαιδευτής, ο οποίος φέρεται να ήταν ο εγκέφαλος της διαφαινόμενης κομπίνας. Τις πληροφορίες επιβεβαιώνει στον ALPHA ο Υπουργός Μεταφορών.»*

Παράλληλα μεταδίδονται πλάνα από όχημα με την πινακίδα «L», πλάνα του εξωτερικού του κτιρίου του Τμήματος Οδικών Μεταφορών, το βιβλιαράκι με τον «Κώδικα Οδικής Κυκλοφορίας», πλάνα με αυτοκίνητα να διασχίζουν τους δρόμους, πλάνα με σταθμευμένα αυτοκίνητα έξω από το χώρο στάθμευσης του κτιρίου του Τμήματος Οδικών Μεταφορών και πλάνο του Υπουργού Μεταφορών ενώ εξέρχεται από το αυτοκίνητό του.

Ακολουθούν οι εξής δηλώσεις του Υπουργού Μεταφορών:

Γιάννης Καρούσος (Υπουργός Μεταφορών): *-«Υπάρχει πειθαρχική διαδικασία εναντίον δύο ατόμων του Προσωπικού σε σχέση με αυτό το θέμα. Έχει ξεκινήσει η διερεύνηση από το Υπουργείο.»*

Η δημοσιογράφος συνεχίζει με τα εξής:

Νάσια Ιωάννου (δημοσιογράφος): *-«Μάλιστα ο ένας εκ των δύο Λειτουργών έχει ήδη, σύμφωνα και με πληροφορίες, αποσπαστεί σε άλλη Υπηρεσία.»*

Παράλληλα μεταδίδεται πλάνο από το εξωτερικό του κτιρίου του Τμήματος Οδικών Μεταφορών στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο με την πινακίδα “HALKOS” (της ομώνυμης Σχολής Οδηγών).**

Ακολουθούν δηλώσεις του Υπουργού Μεταφορών σε σχέση με την αύξηση του επιπέδου δυσκολίας των εξετάσεων, τόσο σε θεωρητικό όσο και σε πρακτικό επίπεδο και την προσθήκη ασφαλιστικών δικλείδων.

Στη συνέχεια του ρεπορτάζ η δημοσιογράφος αναφέρει τα πιο κάτω:

Νάσια Ιωάννου (δημοσιογράφος): *-«Αλλά και μέτρα για πλήρη διαφάνεια των διαδικασιών έκδοσης αδειών κυκλοφορίας.»*

Παράλληλα προβάλλεται πλάνο αυτοκινητόδρομου με αυτοκίνητα.

Ακολούθως ο κ. Καρούσος, σε δηλώσεις του επεξηγεί τα περαιτέρω μέτρα που θα ληφθούν στις διαδικασίες έκδοσης αδειών.

Στο σημείο αυτό προβλήθηκε ο εξής τίτλος στο κεντρικό μέρος της οθόνης:

***«ΚΑΙ ΟΙ ΕΞΕΤΑΣΤΕΣ»***

Ο Υπουργός Μεταφορών, αναφερόμενος στο θέμα των εξεταστών, συνεχίζει με τα πιο κάτω:

Γιάννης Καρούσος (Υπουργός Μεταφορών): *-«Έναν ειδικό μηχανισμό, τον οποίον ο εξεταστής θα κρατά πάνω του και θα μπορεί ο έλεγχος που θα γίνεται μετά, να επιβεβαιώνει ότι έχει γίνει συγκεκριμένο δρομολόγιο και σε πόση ώρα έχει τελειώσει το δρομολόγιο. Θα έρχονται και αυτά, θα στέλλει και στοιχεία και στατιστικά που θα βοηθήσουν ιδιαίτερα τον έλεγχο.»*

Ακολουθεί ο εξής τίτλος στο κεντρικό μέρος της οθόνης: «***ΑΝ ΧΡΕΙΑΣΤΕΙ ΘΑ ΣΥΓΚΡΟΥΣΤΩ»*** με τον κ. Καρούσο να επισημαίνει τα πιο κάτω:

Γιάννης Καρούσος (Υπουργός Μεταφορών): *-«Εκεί και όπου πρέπει, ναι, θα συγκρουστώ για να προστατεύσω και να ενισχύσω το δημόσιο συμφέρον.»*

Το ρεπορτάζ ολοκληρώνεται με τη δημοσιογράφο να αναφέρει τα εξής:

Νάσια Ιωάννου (δημοσιογράφος): *-«Ενώ προωθούν και αλλαγές, όπως επισημαίνει, οι οποίες εστιάζουν και στην καλύτερη εξυπηρέτηση των πολιτών.»*

Παράλληλα μεταδίδονται πλάνα από αυτοκινητόδρομο με αυτοκίνητα.

1. Στις **29.1.2020,** μεταξύ των ωρών **06:45 - 09:15,** μεταδόθηκε ρεπορτάζ στο πλαίσιο του πρωινού ενημερωτικού προγράμματος «***ALPHA ΚΑΛΗΜΕΡΑ***» για το υπό διερεύνηση σκάνδαλο σε σχέση με τις άδειες οδήγησης, **που πιθανόν να έβλαψε τη φήμη της εταιρείας Σχολής Οδηγών «HALKOS»**, κατά παράβαση του **Κανονισμού** **21.-(8)** των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

Συγκεκριμένα, μεταδόθηκε ρεπορτάζ με θέμα την πειθαρχική έρευνα που βρίσκεται σε εξέλιξη εναντίον 2 Λειτουργών του Τμήματος Οδικών Μεταφορών του Υπουργείου Μεταφορών, μετά από καταγγελία ότι οι 2 Λειτουργοί, έναντι αμοιβής, εξέδιδαν άδειες οδήγησης χωρίς καν οι εκπαιδευόμενοι να προσέρχονται στην εξέταση. Στην υπό διερεύνηση καταγγελία εμπλέκεται και εκπαιδευτής, αφού φέρεται να χρημάτιζε εξεταστή για την παραχώρηση αδειών εξέτασης.

Ωστόσο, σε δύο περιπτώσεις κατά τη διάρκεια του εν λόγω ρεπορτάζ, μεταδόθηκε πλάνο από το εξωτερικό του κτιρίου του Τμήματος Οδικών Μεταφορών, στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο με την πινακίδα “HALKOS” (της ομώνυμης Σχολής Οδηγών).**

Ειδικότερα, κατά τη διάρκεια του ρεπορτάζ, διάρκειας 2΄.48΄΄ μεταδόθηκαν, μεταξύ άλλων, τα ακόλουθα:

Προλογίζοντας το ρεπορτάζ, η παρουσιάστρια ανέφερε τα εξής:

Στέλλα Στυλιανού (παρουσιάστρια – δημοσιογράφος): *-«Και εμείς, κυρίες και κύριοι, πάμε να δούμε τι γίνεται με το υπό διερεύνηση σκάνδαλο στο Υπουργείο Μεταφορών αποκαλύπτει ο ALPHA. Είναι σε εξέλιξη έρευνα εναντίον Λειτουργών του Τμήματος Οδικών Μεταφορών, μετά από καταγγελία που φέρει εκπαιδευτή να χρημάτιζε εξεταστή για να δίνει άδειες οδήγησης χωρίς καν να παρουσιάζονται οι εξεταζόμενοι. Ο Υπουργός επιβεβαιώνει τις πληροφορίες του σταθμού μας, προαναγγέλλει αλλαγές στο συγκεκριμένο Τμήμα και στέλλει μήνυμα ότι αν χρειαστεί, θα συγκρουστεί με τα κατεστημένα.»*

**ΡΕΠΟΡΤΑΖ**

Κατά την έναρξη και καθ’ όλη τη διάρκεια του ρεπορτάζ, προβλήθηκε ο εξής τίτλος στο κάτω μέρος της οθόνης:

***«ΣΚΑΝΔΑΛΟ ΣΤΟ Τ.Ο.Μ.***

***ΑΔΕΙΕΣ ΟΔΗΓΗΣΗΣ ΜΕ ... ΦΑΚΕΛΑΚΙ»***

Παράλληλα προβάλλονται πλάνα με αυτοκίνητα να διασχίζουν τους δρόμους, πλάνα του εξωτερικού του κτιρίου του Τμήματος Οδικών Μεταφορών, το βιβλιαράκι με τον «Κώδικα Οδικής Κυκλοφορίας» και πλάνα με αυτοκίνητα και κορδέλες της Αστυνομίας.

Ταυτόχρονα η δημοσιογράφος αναφέρει τα εξής:

Νάσια Ιωάννου (δημοσιογράφος): *-«Την ώρα που κυβέρνηση, αρμόδιες υπηρεσίες και εμπλεκόμενοι φορείς βρίσκονται σε εγρήγορση για αντιμετώπιση των τροχαίων συγκρούσεων, μία νέα υπόθεση με πρωταγωνιστές Λειτουργούς του Τμήματος Οδικών Μεταφορών, η οποία βρίσκεται υπό διερεύνηση ίσως να δίνει απάντηση σε πολλά από τα ερωτήματα.»*

Παράλληλα, μεταδίδονται πλάνα από το εξωτερικό του κτιρίου του Τμήματος Οδικών Μεταφορών και πλάνο με την επιγραφή «ΤΟΜ Τμήμα Οδικών Μεταφορών». Ακολουθεί πλάνο στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο με την πινακίδα “HALKOS” (της ομώνυμης Σχολής Οδηγών).**

Στο σημείο αυτό προβλήθηκε ο εξής τίτλος στο κεντρικό μέρος της οθόνης:

***«ΑΔΕΙΕΣ ΟΔΗΓΗΣΗΣ ΜΕ ... ΦΑΚΕΛΑΚΙ;»***

Η δημοσιογράφος συνεχίζει με τα πιο κάτω:

Νάσια Ιωάννου (δημοσιογράφος): *-«Πειθαρχική έρευνα εναντίον 2 Λειτουργών του Τμήματος Οδικών Μεταφορών βρίσκεται σε εξέλιξη μετά από σχετική καταγγελία. Σύμφωνα με πληροφορίες του ALPHA, στην καταγγελία αναφέρεται ότι οι 2 Λειτουργοί, έναντι αμοιβής, εξέδιδαν άδειες οδήγησης χωρίς καν οι εκπαιδευόμενοι να βρίσκονταν στην εξέταση. Μάλιστα, στην καταγγελία εμπλέκεται και εκπαιδευτής, ο οποίος φέρεται να ήταν ο εγκέφαλος της διαφαινόμενης κομπίνας. Τις πληροφορίες επιβεβαιώνει στον ALPHA ο Υπουργός Μεταφορών.»*

Παράλληλα μεταδίδονται πλάνα από όχημα με την πινακίδα «L», πλάνα του εξωτερικού του κτιρίου του Τμήματος Οδικών Μεταφορών, το βιβλιαράκι με τον «Κώδικα Οδικής Κυκλοφορίας», πλάνα με αυτοκίνητα να διασχίζουν τους δρόμους, πλάνα με σταθμευμένα αυτοκίνητα έξω από το χώρο στάθμευσης του κτιρίου του Τμήματος Οδικών Μεταφορών και πλάνο του Υπουργού Μεταφορών ενώ εξέρχεται από το αυτοκίνητό του.

Ακολουθούν οι εξής δηλώσεις του Υπουργού Μεταφορών:

Γιάννης Καρούσος (Υπουργός Μεταφορών): *-«Υπάρχει πειθαρχική διαδικασία εναντίον δύο ατόμων του Προσωπικού σε σχέση με αυτό το θέμα. Έχει ξεκινήσει η διερεύνηση από το Υπουργείο.»*

Η δημοσιογράφος συνεχίζει με τα εξής:

Νάσια Ιωάννου (δημοσιογράφος): *-«Μάλιστα ο ένας εκ των δύο Λειτουργών έχει ήδη, σύμφωνα και με πληροφορίες, αποσπαστεί σε άλλη Υπηρεσία.»*

Παράλληλα μεταδίδεται πλάνο από το εξωτερικό του κτιρίου του Τμήματος Οδικών Μεταφορών στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο με την πινακίδα “HALKOS” (της ομώνυμης Σχολής Οδηγών).**

Ακολουθούν δηλώσεις του Υπουργού Μεταφορών σε σχέση με την αύξηση του επιπέδου δυσκολίας των εξετάσεων, τόσο σε θεωρητικό όσο και σε πρακτικό επίπεδο και την προσθήκη ασφαλιστικών δικλείδων.

Στη συνέχεια του ρεπορτάζ η δημοσιογράφος αναφέρει τα πιο κάτω:

Νάσια Ιωάννου (δημοσιογράφος): *-«Αλλά και μέτρα για πλήρη διαφάνεια των διαδικασιών έκδοσης αδειών κυκλοφορίας.»*

Παράλληλα προβάλλεται πλάνο αυτοκινητόδρομου με αυτοκίνητα.

Ακολούθως ο κ. Καρούσος, σε δηλώσεις του επεξηγεί τα περαιτέρω μέτρα που θα ληφθούν στις διαδικασίες έκδοσης αδειών.

Στο σημείο αυτό προβλήθηκε ο εξής τίτλος στο κεντρικό μέρος της οθόνης:

***«ΚΑΙ ΟΙ ΕΞΕΤΑΣΤΕΣ»***

Ο Υπουργός Μεταφορών, αναφερόμενος στο θέμα των εξεταστών, συνεχίζει με τα πιο κάτω:

Γιάννης Καρούσος (Υπουργός Μεταφορών): *-«Έναν ειδικό μηχανισμό, τον οποίον ο εξεταστής θα κρατά πάνω του και θα μπορεί ο έλεγχος που θα γίνεται μετά, να επιβεβαιώνει ότι έχει γίνει συγκεκριμένο δρομολόγιο και σε πόση ώρα έχει τελειώσει το δρομολόγιο. Θα έρχονται και αυτά, θα στέλλει και στοιχεία και στατιστικά που θα βοηθήσουν ιδιαίτερα τον έλεγχο.»*

Ακολουθεί ο εξής τίτλος στο κεντρικό μέρος της οθόνης: «***ΑΝ ΧΡΕΙΑΣΤΕΙ ΘΑ ΣΥΓΚΡΟΥΣΤΩ»*** με τον κ. Καρούσο να επισημαίνει τα πιο κάτω:

Γιάννης Καρούσος (Υπουργός Μεταφορών): *-«Εκεί και όπου πρέπει, ναι, θα συγκρουστώ για να προστατεύσω και να ενισχύσω το δημόσιο συμφέρον.»*

Το ρεπορτάζ ολοκληρώνεται με τη δημοσιογράφο να αναφέρει τα εξής:

Νάσια Ιωάννου (δημοσιογράφος): *-«Ενώ προωθούν και αλλαγές, όπως επισημαίνει, οι οποίες εστιάζουν και στην καλύτερη εξυπηρέτηση των πολιτών.»*

Παράλληλα μεταδίδονται πλάνα από αυτοκινητόδρομο με αυτοκίνητα.

Ο οργανισμός, με επιστολή του Δικηγόρου του κ. Γαστώνος Χατζηαναστασίου (Χατζηαναστασίου, Ιωαννίδη Δ.Ε.Π.Ε. - Deloitte Legal), ημερομ. **2.6.2020** προς την Αρχή,υπέβαλε γραπτώς τις εξηγήσεις και /ή παραστάσεις και/ή θέσεις του σε σχέση με την εν λόγω υπόθεση, χωρίς να υποβάλει αίτημα για επιθεώρηση του διοικητικού φακέλου της υπόθεσης. Αντίγραφο της επιστολής του οργανισμού επισυνάπτεται ως **ΠΑΡΑΡΤΗΜΑ Α’.**

Έχουμε μελετήσει με μεγάλη προσοχή όλα τα ενώπιον μας στοιχεία και περιστατικά της υπό εξέταση υπόθεσης, συμπεριλαμβανομένων και των γραπτών εξηγήσεων του οργανισμού, και κατόπιν προσεκτικής παρακολούθησης του εν λόγω ρεπορτάζ κρίνουμε ότι:

Στις **28.1.2020,** μεταξύ των ωρών **20:05 - 21:10,** στο πλαίσιο του Κεντρικού Δελτίου Ειδήσεων «***ALPHA NEWS***» και στις **29.1.2020,** μεταξύ των ωρών **06:45 - 09:15,** στο πλαίσιο του πρωινού ενημερωτικού προγράμματος «***ALPHA ΚΑΛΗΜΕΡΑ***», μεταδόθηκε ρεπορτάζ για το υπό διερεύνηση σκάνδαλο σε σχέση με τις άδειες οδήγησης, **που πιθανόν να έβλαψε τη φήμη της εταιρείας Σχολής Οδηγών «HALKOS»**, κατά παράβαση του **Κανονισμού** **21.-(8)** (υποστοιχεία **1** και **2**) των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π. 10/2000).

[Τα γεγονότα των υποστοιχείων 1-2 εκτίθενται αναλυτικά στις σελίδες 3 – 9 της παρούσας απόφασης.]

Ειδικότερα, το εν λόγω ρεπορτάζ είχε ως θέμα την πειθαρχική έρευνα που βρισκόταν σε εξέλιξη εναντίον δύο Λειτουργών του Τμήματος Οδικών Μεταφορών του Υπουργείου Μεταφορών, μετά από καταγγελία ότι οι δύο Λειτουργοί, έναντι αμοιβής, εξέδιδαν άδειες οδήγησης, χωρίς καν οι εκπαιδευόμενοι να προσέρχονται στην εξέταση. Με βάση το ρεπορτάζ, στην υπό διερεύνηση καταγγελία εμπλέκεται και εκπαιδευτής, αφού φέρεται να χρημάτιζε εξεταστή για την παραχώρηση αδειών εξέτασης.

Ωστόσο, κατά τη διάρκεια του υπό εξέταση ρεπορτάζ και συγκεκριμένα σε δύο (2) περιπτώσεις, μεταδόθηκε πλάνο από το εξωτερικό του κτιρίου του Τμήματος Οδικών Μεταφορών (ΤΟΜ), στο οποίο η κάμερα γυρίζει (pan) και προβάλλονται αυτοκίνητα τα οποία είναι σταθμευμένα στο χώρο στάθμευσης μπροστά από το κτίριο. Ανάμεσα στα σταθμευμένα αυτοκίνητα, διαφαίνονται αυτοκίνητα με την πινακίδα «L» (για μαθητευόμενους), **καθώς και εκπαιδευτικό αυτοκίνητο στο οποίο διαφαίνεται ευκρινώς η πινακίδα “HALKOS”, της ομώνυμης Σχολής Οδηγών.**

Η Αρχή θεωρεί ότι η προβολή πλάνου, στο οποίο διαφαίνεται εκπαιδευτικό όχημα με την πινακίδα της Σχολής Οδηγών **“HALKOS”**, σε συνδυασμό με την ταυτόχρονη μετάδοση του ρεπορτάζ για την υπό διερεύνηση καταγγελία εναντίον δύο λειτουργών του ΤΟΜ, σε σχέση με παράνομη χορήγηση αδειών οδήγησης, στην οποία μάλιστα εμπλέκεται και **εκπαιδευτής** - αφού φέρεται να χρημάτιζε εξεταστή για την παραχώρηση αδειών εξέτασης, χωρίς καν οι εκπαιδευόμενοι να παρουσιάζονται στην εξέταση – πιθανόν να έβλαψε τη φήμη της εταιρείας Σχολής Οδηγών **“HALKOS”,**

Αναφορικά με τις θέσεις του οργανισμού, όπως αυτές καταγράφονται στην προαναφερθείσα επιστολή του Δικηγόρου του, η Αρχή παρατηρεί τα εξής:

Ως προς τη θέση του οργανισμού ότι «*η συνωμοσία για παροχή αδειών οδήγησης σε πρόσωπα χωρίς την προηγούμενη διαπίστωση ότι τα εν λόγω πρόσωπα είναι ικανά να οδηγούν με σκοπό το ίδιο κέρδος είναι εγκληματική καθώς στο βωμό του χρήματος τίθενται σε κίνδυνο ανθρώπινες ζωές. Βάσει των πιο πάνω δεν χωρά αμφιβολία ότι το εν λόγω ρεπορτάζ ανήκει στη θεματολογία που υποχρεούνται να περιλαμβάνουν τα ενημερωτικά προγράμματα σαν τα εξεταζόμενα»,* η Αρχή σημειώνει τα ακόλουθα: Αναντίρρητα, ο μεγάλος αριθμός των τροχαίων ατυχημάτων που σημειώνονται τα τελευταία χρόνια στον τόπο μας, με αρκετά από αυτά δυστυχώς να αποβαίνουν μοιραία, επιβάλλει την επιτακτική ανάγκη θέματα, όπως η υπό διερεύνηση καταγγελία, να προβάλλονται από τα ενημερωτικά προγράμματα. Στην προκειμένη περίπτωση, δεν κρίνεται η προβολή της πειθαρχικής έρευνας που βρισκόταν σε εξέλιξη εναντίον δύο λειτουργών του ΤΟΑ, ούτε η αναφορά σε πιθανή εμπλοκή εκπαιδευτή και εξεταστή, αλλά η **ταυτόχρονη προβολή πινακίδας με την επωνυμία της Σχολής Οδηγών** **“HALKOS”,** καθώς μέσω της προβολής αυτής, οι τηλεθεατές πιθανόν να συσχέτιζαν την καταγγελία εις βάρους εκπαιδευτή, με τη συγκεκριμένη Σχολή Οδηγών.

Συνεπώς, η Αρχή επισημαίνει ότι, κατά τη μετάδοση θεμάτων τα οποία αφορούν σοβαρότατες υπό διερεύνηση καταγγελίες, οι οργανισμοί χρειάζεται να είναι ιδιαίτερα προσεκτικοί, προκειμένου να μην μεταδίδουν πλάνα ή/και πληροφορίες, οι οποίες άμεσα ή έμμεσα συνδέονται με συγκεκριμένες εταιρείες ή πρόσωπα και που πιθανόν να βλάψουν τη φήμη τους.

Ο ισχυρισμός του οργανισμού ότι «*Η σχολή οδηγών «HALKOS» είναι η μόνη σχολή που έχει επιλέξει να προβάλλει την επωνυμία της με μεγάλα γράμματα επάνω στην πινακίδα «L» με σκοπό να διακρίνεται από τα λοιπά εκπαιδευτικά αυτοκίνητα. Εκτός από το αυτοκίνητο της σχολής οδηγών «HALKOS», υπάρχει διπλανό αυτοκίνητο άλλης σχολής στο οποίο υπάρχει το τηλέφωνο επικοινωνίας της εν λόγω σχολής σε εμφανές σημείο στο πίσω παράθυρο του αυτοκινήτου και αυτοκόλλητη ετικέτα με το όνομα αυτής λίγο χαμηλότερα, ενώ σε άλλο πλάνο φαίνεται άλλο αυτοκίνητο που φέρει την επωνυμία της σχολής στην αριστερή του πόρτα»*, δεν μας βρίσκει σύμφωνους. Κατ’ αρχάς, το ότι η Σχολή Οδηγών «HALKOS» έχει επιλέξει να προβάλλει την επωνυμία της με μεγάλα γράμματα επάνω στην πινακίδα «L», δεν δικαιολογεί το γεγονός της προβολής πλάνων της επωνυμίας της Σχολής με την ταυτόχρονη μετάδοση ρεπορτάζ σε σχέση με το υπό διερεύνηση σκάνδαλο για παράνομη χορήγηση αδειών οδήγησης, στην οποία φέρεται να εμπλέκεται και εκπαιδευτής. Περαιτέρω, κατόπιν προσεκτικής παρακολούθησης του ρεπορτάζ και δη του επίδικου πλάνου του εξωτερικού χώρου του κτιρίου του Τμήματος Οδικών Μεταφορών με αυτοκίνητα, τα οποία ήταν σταθμευμένα στο χώρο στάθμευσης μπροστά από το κτίριο και, παρά το ότι προβάλλονται και άλλα αυτοκίνητα με την πινακίδα «L», εντούτοις **δεν διαφαίνονται** **οι επωνυμίες άλλων Σχολών Οδήγησης**. Εν πάση περιπτώσει, ακόμη και εάν αποδεχόμασταν τον ισχυρισμό του οργανισμού ότι προβλήθηκαν και αυτοκίνητα με τις επωνυμίες άλλων Σχολών, αυτό δεν αναιρεί το γεγονός της μετάδοσης ρεπορτάζ που πιθανόν να έβλαψε τη φήμη της εταιρείας Σχολής Οδηγών «HALKOS», αλλά και ενδεχομένως άλλων Σχολών Οδήγησης, των οποίων να είχαν προβληθεί, όπως ο οργανισμός ισχυρίζεται, οι επωνυμίες τους.

Σχετικά με τον ισχυρισμό του οργανισμού ότι «*είναι έκδηλο πως ουδεμία πρόθεση στιγματισμού υπήρξε όπως ο παραπονούμενος ισχυρίζεται καθώς προβλήθηκαν αυτοκίνητα από όλες τις σχολές οδηγών και οι πινακίδες αυτών»*, η Αρχή υπογραμμίζει ότι στην προκειμένη περίπτωση δεν εξετάζεται η **πρόθεση** του οργανισμού αλλά **το αποτέλεσμα**, δηλαδή η μετάδοση του ρεπορτάζ, μέσω του οποίου στιγματίζεται και δυσφημίζεται η συγκεκριμένη Σχολή Οδηγών. Εξάλλου η Αρχή επαναλαμβάνει, ως πιο πάνω, ότι δεν προβλήθηκαν πλάνα με τις επωνυμίες άλλων Σχολών Οδηγών.

Τέλος, σε σχέση με τον εξής προβληματισμό του οργανισμού «*Αν η θεματολογία αφορούσε μια θετική είδηση σχετικά με σχολές οδηγών η οποία θα συνοδευόταν από το ίδιο βίντεο, για παράδειγμα για υποδειγματική εκπαίδευση υποψηφίων, η παραπονούμενη με την παρούσα καταγγελία σχολή οδηγών θα είχε την ίδια ανάγκη να διαχωρίσει τη θέση της;»*, η Αρχή τονίζει ότι χρειάζεται ιδιαίτερη προσοχή στην προπαρασκευή των πλάνων που συνοδεύουν ρεπορτάζ σε ενημερωτικά προγράμματα, ώστε να αποφεύγεται η προβολή πλάνων με επωνυμίες, λογότυπα ή σήματα που συνδέονται με συγκεκριμένες εταιρείες, προϊόντα ή υπηρεσίες, μέσω των οποίων δυνατόν να γίνεται άμεσα ή έμμεσα **διαφήμιση** ή **δυσφήμισή** τους.

Εν όψει των ανωτέρω, η Αρχή Ραδιοτηλεόρασης Κύπρου, κρίνει και αποφασίζει ότι στην παρούσα υπόθεση υπάρχουν παραβάσεις του Κανονισμού **21.-(8)** (υποστοιχεία **1** κα**ι 2**) των περί Ραδιοφωνικών και Τηλεοπτικών Σταθμών Κανονισμών του 2000 (Κ.Δ.Π 10/2000). H Αρχή, λαμβάνοντας σοβαρά υπόψη της όλα τα ενώπιον της στοιχεία, ως επίσης το γεγονός ότι δεν έγινε οιαδήποτε λεκτική αναφορά περί εμπλοκής συγκεκριμένης Σχολή Οδηγών στο υπό διερεύνηση σκάνδαλο, η δε προβολή του πλάνου με την πινακίδα της επωνυμίας της Σχολής Οδηγών «HALKOS» ήταν σύντομη και από μακρινή λήψη της κάμερας, επιβάλλει στον οργανισμό την κύρωση της **Προειδοποίησης.**

Η Αρχή Ραδιοτηλεόρασης Κύπρου καλεί τον οργανισμό να είναι πιο προσεκτικός και εφιστά την προσοχή του στο ότι δεν θα επιδείξει την ίδια επιείκεια σε περιπτώσεις διάπραξης παρόμοιας φύσεως παραβάσεων από τον οργανισμό στο μέλλον.

(ΡΟΝΑ ΠΕΤΡΗ ΚΑΣΑΠΗ)

Πρόεδρος

Αρχής Ραδιοτηλεόρασης Κύπρου

Μ.Α.